שאלה: באמצע תהליך גיור, חתונה עם כהן: כבוד הרב, אני ממש זקוקה לעצה. אני בת לאב יהודי ועליתי לארץ בתור ילדה. כרגע אני באמצע תהליך הגיור. תמיד הרגשתי יהודיה אך סוף סוף החלטתי לעשות מעשה ולהצטרף לעם היהודי באמת. תהליך זה מאוד חשוב ומשמעותי עבורי ואני לא יודעת איך להסביר זאת, אך אני ממש מרגישה צורך פנימי להתגייר. קרה שממש בתחילת התהליך הכרתי בחור והתפתחה בינינו אהבה אמיתית שעד אז לא חשבתי שקיימת כזאת בעולם. מסתבר שהוא כהן ולא מזמן נודע לי על איסור החיתון בין כהן לגיורת. כנראה שאינני חזקה מספיק, אך אינני מסוגלת לוותר על הקשר שלנו, וגם הוא לא, ולכן כבר החלטנו שלמרות הכל אנחנו נשארים ביחד. עכשיו אני נמצאת בדילמה קשה מאוד. אני לא יודעת אם ואיך להמשיך בגיור. עדיין לא סיפרתי לאף אחד שאני מתכננת להתחתן עם כהן, כי ברור לי שההחלטה שלי עומדת בניגוד מוחלט לקבלת המצוות שזה מהות הגיור, ולכן אני מפחדת שאם אספר אז לא יתנו לי להתגייר. ולמרות שהגיור מאוד חשוב לי, אני לא מסוגלת להמשיך להתנהל בשקר, אני ממש מרגישה שאני מסתובבת עם אבן בנשמה. אז חשבתי להפסיק את התהליך, אבל מצד שני אני כן מקיימת את כל המצוות עליהם אנו לומדים ומה שאני מכירה, ויתרה מכך, הבחור המדובר בא ממשפחה חילונית לגמרי, ללא קשר קלוש למצוות השם, ופתאום אני רואה שבעקבותיי הוא מתחיל להתקרב לדת ואפילו התחיל כבר לשמור חלק מהמצוות כי הוא יודע שזה חשוב לי. ואני בטוחה שתחלוק עליי פה, אבל יש בי תחושה כאילו שנועדנו להיות ביחד מלמעלה. לסיכום, ההחלטה להישאר ביחד כבר נפלה, ולכן בבקשה אל תנסה לשכנע אותנו להיפך, אבל אעריך מאוד אם תוכל לייעץ לנו האם להמשיך בתהליך הגיור, ואם כן האם לספר, והאם לדעתך יש סיכוי בכלל שיתנו לי להתגייר אם אספר. קראתי המון בנושא, וראיתי דעה שאם כבר אין ברירה, אז מוטב שכהן יתחתן עם גיורת מאשר עם גויה (גם אם באה מזרע ישראל). אבל אני כמעט בטוחה שהרבנים לא יסכימו לגייר אותי אם יגלו שאני עתידה להתחתן עם כהן. מודה לך מקרב לב על תשובתך
תשובה: ב"ה לך. קראתי את מכתבך וחשבתי עליו המון המון. אני מאוד מבין את התחושות שלך, את הרצונות ואת הקשיים. אין ספק שהמצב שלך לא פשוט כלל וכלל. מצד אחד, הקשר שלך לעם היהודי קיים, שהרי אבא שלך הוא יהודי, ויש בך בסיס יהודי, ואף בתחושה הפנימית שלך יש קשר עמוק ליהדות, קשר שנותן לך המון, ולא לחינם הוא דחף אותך להיכנס לתהליך גיור, גם אם הוא לא תמיד קל. מצד שני, אין ספק שכחלק משמעותי מתהליך הגיור זה קבלת המצוות, ואם המתגייר לא מתכוון לקבל על עצמו אפילו מצווה אחת, אין כל משמעות לתהליך הגיור, וגם אם לא ידעו על כך, בסופו של דבר מצד האמת הוא לא נהיה יהודי. אהיה איתך כן וישיר, כי בזה אני מאמין. אחד מהיסודות של החיים שלנו הוא להיות ישר. אדם שאינו ישר הוא אדם רקוב מבפנים, שאין אפשרות לבנות דבר על היסודות הלא בריאים שלו. לכן תמיד חייבים להיות ישרים, אמיתיים, ולהתמסר לאמת, גם אם היא תדרוש הקרבה, גם אם היא תדרוש לפעמים מהאדם לוותר על דברים שרוצים אותם. חכמנו זכרונם לברכה לימדו אותנו שלשקר אין רגליים, אין לו קיום, ובסופו של דבר השקר נופל כמו מגדל קלפים, ולא נשאר ממנו דבר, מלבד אכזבה וכאב. לכן תמיד צריך לומר את האמת, תמיד צריך להיות ישרים, ואין להסתיר ולשקר לאחרים. במצב שלך גם אין עניין והתמודדות אם לומר את האמת או לא, שכן אין בכך משמעות, שהרי את כיום לא יהודיה, וכל עוד שלא תעברי תהליך גיור שלם, את לא תהיי יהודיה. גם אם הרבנים שמגיירים אותך לא ידעו שאת לא מקבלת על עצמך מצוות, והם יגיירו אותך, באמת הגיור לא יתפוס, שהרי בעיני ה' את לא קיבלת מצוות! לכן בכל מקרה אין עניין להסתיר. מה הם יעשו? אני מאמין שהם לא יגיירו אותך במצב כזה, שהרי הרצון להתחתן עם כהן סותר את קבלת המצוות. יכול להיות שהם ינסו להסביר לך את הבעיה שבדבר, ויכול להיות שהם ימתינו עם הפסקת התהליך של הגיור לזמן מה שתתרגלי לדברים, אך הם לא יוכלו לאשר לך גיור אם את לא מקבלת על עצמך את הגיור באופן שלם. לדעתי העניה אין עניין להיכנס לשאלה של גויה ליהודי או גיורת לכהן, שכן בכל מקרה אין גיור במצב שלך, כך שהאפשרות השניה היא לא אמיתית, ולא יכולה להיות קיימת במציאות, אלא רק בטעות של אנשים. ברצוני לספר לך סיפור. פעם בא אדם אחד לרב הגאון הרב שלמה זלמן אויירבך ובבכי סיפר לו שהבן שלו עומד להתחתן עם גויה. הוא לא ידע מה לעשות. הוא סיפר לרב שהוא כבר דיבר עם רבנים רבים, ואף אחד לא הצליח לשכנע את הבן שלו לעזוב את הגויה. הרב אויירבך זצ"ל שיכנע את האב שיביא את בנו. לאחר שעתיים של שיחה של הבן עם הרב, הבן יצא מהרב כולו בוכה וביטל את הכל! לאחר מיכן שאל האב את הרב, כיצד עשה זאת? ענה לו הרב, שהוא פשוט אמר לו שהוא רואה בשמים ברוח הקודש, שהיא לא השידוך שלו, ושאם הם יתחתנו הם יפרדו לאחר מריבות נוראיות וסבל עצום. שאל האב את הרב האם באמת כך ראה בשמים? ענה לו הרב, ודאי שלא, אלא שאמרו לנו חכמים שארבעים יום קודם שאדם נולד מכריזים בשמים עם מי הוא יתחתן, ובודאי שלא הכריזו בשמים על נשואין שלא לפי היהדות! אני מאמין לך שאת מרגישה קשר מיוחד לבחור, אני מאמין שהחוויה שלך עצומה, אך דעי שנשואין שלו עם גויה זו התבוללות, וזה ניתוק מעם ישראל! ואין דבר נורא מכך. יהודים במשך כל הדורות מסרו את נפשם לא להתנתק מעם ישראל, וכיצד תוכלי את, שיש לך קשר פנימי לעם ישאל, ואף קשר מעשי, לגרום ליהודי, אף שהוא לא מבין בכך, להתנתק מעם ישראל? את יודעת, שפעם היה רב צדיק גדול שכאשר דובר על יהודי אמריקאי שהיה אדם חשוב בממשל האמריקאי, אך הוא היה נשוי לגויה, והרב הצדיק לא רצה לקרוא לו בשמו, אלא קרא לו בכינוי "בעל הגויה"! כך זה נורא! אסור לטשטש אמת, אסור להתחמק ממנה, ואף תחושה לא תשנה את המציאות הזו. יקירה, אל תעשי את הצעד הזה, הביני שהתחושות שלך גורמות לאסון לך ולבחור, אסון שיהיה קשה מאוד לתקן. המשיכי את התהליך, המשיכי באמת, ובעזרת ה' תזכי לבית נאמן בישראל, בית של קדושה, ובית של אהבה אמיתית ועצומה הרבה יותר. יכול להיות שבמשך הזמן תרמת לו לא מעט, אך דעי, שמעולם היהדות לא התירה איסורים כדי לתרום לאנשים בהתקרבות שלהם לה'. כל שמירת המצוות בשבילך לא יכפרו על איסור שיעשה בעצם הקשר. היי חזקה, והמשיכי את האמת שלך. אשמח לעזור עוד בכל מה שאוכל. בהצלחה רבה, והיי חזקה הרב יצחק גרינבלט.